ປະທານາທິບໍດີ ບາຣັກ ໂອບາມາ ເປີດເຜີຍແຜນຜັງ ເສດຖະກິດໃໝ່ (ເບິ່ງສະໄລດ໌ກັບວີດີໂອ)
ທ່ານໂອບາມາ ເລີ້ມອອກເຄື່ອນໄຫວ ຢ້ຽມຢາມ 5 ລັດ ເພື່ອນໍາສະເໜີ ແຜນເສດຖະກິດໃໝ່ ຂອງທ່ານ.
ປະທານາທິບໍດີ ບາຣັກ ໂອບາມາ ເລີ້ມທໍາການເຄື່ອນໄຫວຢ້ຽມຢາມ 5 ລັດ ເປັນເວລາ 3 ມື້ ໃນວັນພຸດມື້ນີ້ ເພື່ອນໍາສະເໜີ ຕໍ່ປະຊາຊົນອາເມຣິກັນ ແຜນການເສດຖະກິດທີ່ທ່ານ ໄດ້ເປີດເຜີຍຢູ່ໃນຄໍາປາໄສຕໍ່ສະພາຮ່ວມສະຫະລັດ ໃນຄໍ່າຄືນວັນອັງຄານວານນີ້ ປະທານາທິບໍດີໂອບາມາ ຊຶ່ງກໍາລັງປະເຊີນ ກັບບັນຫາໜັກໃນການດໍາເນີນຄວາມພະຍາ ຍາມເພື່ອໃຫ້ໄດ້ຖືກເລືອກຕັ້ງໃໝ່ອີກສະໄໝນຶ່ງໃນເດືອນພະຈິກປິນີ້ ໄດ້ກ່າວເຖິງແຜນ ຜັງເສດຖະກິດຂອງທ່ານ ທີ່ທ່ານກ່າວວ່າ ຈະນໍາຜົນປະໂຫຍດມາສູ່ປະຊາຊົນທຸກໆຄົນ ບໍ່ພຽງແຕ່ພວກຜູ້ຄົນຮັ່ງມີເທົ່ານັ້ນ ທ່ານໂອບາມາ ກ່າວຕໍ່ກອງປະຊຸມຮ່ວມຂອງລັດຖະ ສະພາສະຫະລັດແລະປະຊາຊົນທີ່ເບິ່ງທາງໂທລະພາບຫລາຍລ້ານຄົນວ່າ ແຜນການ ຂອງທ່ານແມ່ນສໍາລັບເສດຖະກິດທີ່ສ້າງຂຶ້ນມາເພື່ອໃຫ້ຍືນຍົງຖາວອນ ບົນພື້ນຖານ ການຜະລິດ ພະລັງງານ ວິຊາຄວາມຮູ້ໃໝ່ສໍາລັບພວກແຮງງານອາເມຣິກັນ ແລະອັນທີ່ ທ່ານບັນລະຍາຍວ່າ ເປັນການຮື້ຟື້ນຄຸນຄ່າແລະຄ່ານິຍົມຂອງຄົນອາເມຣິກັນຄືນໃໝ່ ທ່ານເຕືອນພວກສະມາຊິກສະພາ ທີ່ສັງກັດພັກ Republican ວ່າ ທ່ານຈະຕໍ່ສູ້ກັບຄວາມພະຍາຍາມໃດໆ ທີ່ຈະນໍາປະເທດຊາດກັບຄືນໄປສູ່ການເສດຖະກິດອັນທີ່ ຖືກເຮັດໃຫ້ອ່ອນແອຍ້ອນການສົ່ງວຽກເອົາໄປຍັງຕ່າງປະເທດ ໜີ້ສິນທີ່ໃຊ້ຄືນບໍ່ໄດ້ ແລະການໄດ້ກໍາໄລດ້ານການເງິນທີ່ບໍ່ຖືກຕ້ອງ ປະທານາທິບໍດີຈະນໍາສານຂອງທ່ານ ໄປຍັງບ່ອນຢຸດແວ່ແຫ່ງຕ່າງໆໃນລັດ ໄອໂອວາ , ອາຣີໂຊນາ ເນວາດາ ແລະລັດ Michigan ໃນຄໍາຕອບໂຕ້ຂອງພັກ Republican ນັ້ນ ທ່ານ Mitch Daniels ຜູ້ປົກຄອງລັດ Indiana ກ່າວວ່າ ທ່ານໂອບາມາຫັນໄປໃຊ້ວິທີການທີ່ຮຸນແຮງຈັດ ໂດຍດໍາເນີນອັນທີ່ທ່ານເອີ້ນວ່າ ນະໂຍບາຍຕໍ່ຕ້ານການເຕີບໂຕ ແລະແຜນການແບ່ງແຍກຄົນອາເມຣິກັນ ແທນທີ່ຈະສ້າງຄວາມສາມັກຄີຊາດ ທ່ານ Daniels ກ່າວຕື່ມວ່າ ລັດຖະບານ ໂອບາມາ ໄດ້ພະຍາຍາມຊອກຫາການສະໜັບສະໜຸນຈາກຄົນອາເມຣິກັນບາງຄົນ ໂດຍທໍາການລົງໂທດພວກຄົນອື່ນໆ ແລະເອີ້ນນະໂຍບາຍຂອງທ່ານໂອບາມາວ່າ ນິຍົມຄວາມທຸກຈົນ ໃນຄໍາປາໄສຂອງທ່ານໃນແລງວັນອັງຄານວານນີ້ ທ່ານໂອບາມາໄດ້ເນ້ນເຖິງໄຊຊະນະໃນນະໂຍບາຍການຕ່າງປະເທດຕ່າງໆໃນປີຜ່ານມານີ້ ຮວມທັງການສິ້ນສຸດລົງຂອງສົງຄາມໃນອິຣັກ ຄວາມຄືບໜ້າໃນສົງຄາມອັຟການີສຖານ ແລະການສັງຫານນາຍບິນລາເດັນ ໂອຊາມາ ຜູ້ນໍາເຄື່ອຂ່າຍອານກາອິດາ ແລະໄດ້ກ່າວເຖິງຂະບວນການລະດູບານໃໝ່ ແລະຄວາມຫວັງເພື່ອເສລີພາບຫລາຍຂຶ້ນໃນມຽນມາເຊ່ນກັນ